山中之樂三章送徐明叟胡直內蘇德翁歸嚴瀨併寄夏自然  其二
作者：方回
朝代：宋

paragraphs: 山中之樂兮樂可忘憂，草木春青兮黄爲秋。
雲出雲還兮人世晴雨，寒拾槲葉兮以襦以裘。
顧獨影兮無愧意，行小倦兮蔭樾以休。
天四壁以爲家兮，戶無可閉其奚偷。
何兩角之有國兮，戰塵紅而血流。
誰獨有此山中兮，我將焉求。
送子于行兮，聊賡我謳。